 Na RICHARD MUNGUTI MCHESHI Erick Omondi alikamatwa mjini Kisumu Jumatano alipopeleka maandamano ya ukosefu wa kazi kwa waliohitimu vyuo vikuu. Wakiwa wamebeba magodoro kuu kuu, Omondi na idadi kubwa ya waandamanaji walilala katikati ya barabara na kusababisha msongamano mkubwa wa magari. “Tumesoma vyuo vikuu na kuhitimu kwa shahada za digirii na hatujapata kazi. Serikali itupe kazi,” Omondi alipaaza sauti huku akiwa amevalia gauni ya kuhitimu kwa digirii. Mbali na ukosefu wa ajira, Omondi na idadi kubwa ya waandamanaji akiwa amevalia gauni ya kuhitimu shahada ya digirii pia alilalamikia gharama ya juu ya maisha. Bw Omondi alisema bodi ya kutoa ruzuku ya vyuo vikuu ndio HELB imechelewesha kuwapa wanafunzi misaada. Omondi na waandamanaji wengine wakiwa wamebeba godoro kuu kuu walilala katika Jaramogi Oginga Odinga Sports Complex iliyoko barabara ya Jomo Kenyatta Highway na kutatiza wenye magari kwa muda wa nusu saa kabla ya kufukuzwa na polisi. Omondi alikamatwa na anazuiliwa katika kito cha polisi cha Kisumu Central akisubiri kupelekwa kortini. Hii ni mara ya tatu Omondi kukamatwa kwa sababu ya maandamano. Katika kisa cha kwanza Omondi aliongoza waandamanaji kuketi nje ya Bunge la kitaifa bila shati akilalama bei ya juu ya unga. Pia alikamatwa akiwa ameezeka jukwaa katika barabara ya Kenyatta Avenue kulalamikia gharama ya juu ya mafuta. Alishtakiwa mbele ya hakimu mkuu mahakama ya Milimani Lucas Onyina na kuachiliwa kwa dhamana ya Sh5, 000 pesa tasilimu. Wakili Danstan Omari anayemtetea Omondi alieleza mahakama kwamba mcheshi huyu anaangazia hatma ya wananchi wa kawaida. Mjini Kisumu Omondi alizua kioja huku akiongoza wimbo wa ‘Bado Mapambano’ huku waandamanaji wakivuruga usafiri. Idadi kubwa ya waandamanaji ilijiunga na Omondi na kusema wao pia wanaathiriwa na gharama ya juu ya maisha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  